ROZHODNUTIE RADY
z 24. septembra 2004,
ktorým sa Portugalskej republike povoľuje predĺžiť do 9. apríla 2005 platnosť dohody s Juhoafrickou republikou o vzájomných vzťahoch v oblasti rybolovu
(2004/668/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Akt o pristúpení z roku 1985, najmä na jeho článok 354 ods. 3,
so zreteľom na návrh Komisie,
keďže:
(1)
Dohoda o vzájomných vzťahoch v oblasti rybolovu medzi vládou Portugalskej republiky a vládou Juhoafrickej republiky, podpísaná 9. apríla 1979, nadobudla platnosť v ten istý deň na počiatočné obdobie desiatich rokov. Dohoda následne zostáva v platnosti na čas neurčitý, pokiaľ nie je vypovedaná s dvanásťmesačnou výpovednou lehotou.
(2)
V článku 354 ods. 2 Aktu o pristúpení sa uvádza, že práva a povinnosti vyplývajúce z dohôd o rybolove, uzavretých Portugalskou republikou s tretími krajinami, nie sú dotknuté počas obdobia, v ktorom zostanú ustanovenia týchto zmlúv predbežne zachované.
(3)
Podľa článku 354 ods. 3 tohto aktu Rada, pred uplynutím platnosti dohôd o rybolove uzavretých Portugalskou republikou s tretími krajinami, prijme primerané rozhodnutia o pokračovaní rybolovných činností z nich vyplývajúcich, vrátane možnosti ich predĺženia na obdobie nepresahujúce jeden rok. Platnosť vyššie uvedenej dohody bola naposledy predĺžená do 9. apríla 2004 rozhodnutím Rady 2003/539/ES z 15. júla 2003 (1).
(4)
Portugalskej republike sa povoľuje predĺženie platnosti uvedenej dohody do 9. apríla 2005,
ROZHODLA TAKTO:
Článok 1
Portugalská republika je oprávnená predĺžiť do 9. apríla 2005 platnosť dohody s Juhoafrickou republikou o vzájomných vzťahoch v oblasti rybolovu, ktorá nadobudla platnosť 9. apríla 1979.
Článok 2
Toto rozhodnutie je adresované Portugalskej republike.
V Bruseli 24. septembra 2004